16.6.2023
SL
Uradni list Evropske unije
C 214/87 sreda 18. januarja 2023
26. pozdravlja nadaljevanje dialogov o človekovih pravicah s tretjimi državami zaradi ugodnejših okoliščin za sodelovanje; meni, da bi morala EU prilagoditi svoje cilje, tudi glede širšega vodenja dvostranskih odnosov, če po vrsti dialogov o človekovih pravicah ni oprijemljivega napredka, kar se je zgodilo v več primerih;
Delegacije EU
27.
meni, da je izredno pomembno, da se v delegacijah EU sprejmejo vsi možni ukrepi za ozaveščanje o smernicah EU o človekovih pravicah, in poziva vse delegacije, naj zagotovijo ustrezno izvajanje teh smernic; v zvezi s tem ponovno poziva delegacije EU in njihove kontaktne točke za človekove pravice v tretjih državah, naj povečajo svoja prizadevanja, tako da zagotavljajo redno podporo zagovornikom človekovih pravic, vključno z nagrajenci in finalisti nagrade Saharova, ki so v nevarnosti, ter temeljito obravnavajo teme in posamezne primere iz resolucij Parlamenta o kršitvah človekovih pravic, demokracije in pravne države; poziva uradnike v delegacijah EU, naj državne organe opozarjajo na primere zatiranja in preganjanja zagovornikov človekovih pravic, demokratične opozicije in aktivistov civilne družbe, in če so prizadeti posamezniki v priporu, naj spremljajo njihov položaj, jih obiščejo v zaporu, se udeležijo njihovih sodnih postopkov in obravnavajo njihove primere v dialogih o človekovih pravicah, ki jih EU vodi z zadevnimi državami;
28. opozarja na primere, ko so misije držav članic EU in delegacije EU uporabljale različne pristope k varstvu in spodbujanju človekovih pravic v tretjih državah, čeprav imajo države članice EU na tem področju skupno zavezo; poudarja, da bi morala veleposlaništva držav članic EU enako kot delegacije EU postati čedalje pomembnejša pri spodbujanju spoštovanja človekovih pravic in njihovem varstvu ter pri podpiranju civilne družbe v tretjih državah; poziva delegacije EU, naj ustanovijo delovne skupine za človekove pravice, ki bodo združevale ustrezne službe veleposlaništev držav članic in delegacij EU, ter naj tesno sodelujejo s predstavniki mednarodnih in regionalnih organizacij civilne družbe v zadevnih tretjih državah;
Globalni režim sankcij EU na področju človekovih pravic (zakon Magnickega EU)
29. pozdravlja dejstvo, da se globalni režim sankcij EU na področju človekovih pravic vse bolj uporablja kot bistveno orodje za krepitev vloge EU kot svetovnega akterja na področju človekovih pravic, in sicer z uporabo ciljno usmerjenih sankcij Sveta; poziva k učinkovitemu, celovitemu in usklajenemu izvajanju že sprejetih omejevalnih ukrepov ter k sprejetju dodatnih ukrepov, če je to potrebno; poziva EU k bolj dinamični uporabi tega orodja kot sestavnega dela njene zunanje politike na področju človekovih pravic; poziva k strogi, dosledni in enotni uporabi omejevalnih ukrepov in njihovem spremljanju v vseh državah članicah kot pogoj za verodostojnost in učinkovitost zunanjega delovanja EU; poziva EU, naj sodeluje s podobno mislečimi partnerji, da bi spodbudila več držav k sprejetju režimov sankcij ter usklajevala skupno sprejemanje ciljno usmerjenih omejevalnih ukrepov za povečanje njihove učinkovitosti na svetovni ravni; pozdravlja zavezo predsednice Komisije v njenem govoru o stanju v Uniji leta 2022, da bo predstavila ukrepe za posodobitev zakonodajnega okvira EU za boj proti korupciji in vključitev korupcije v globalni režim sankcij na področju človekovih pravic, kar je v skladu s stališčem Parlamenta, da bi učinkovito ukrepali proti tistim, ki ekonomsko in finančno podpirajo kršitelje človekovih pravic; ponovno poziva k uvedbi glasovanja s kvalificirano večino za odločitve Sveta in izvajanje sankcij v okviru globalnega režima sankcij EU na področju človekovih pravic; ponovno poziva Komisijo in Svet, naj si pri prihodnjih ciljno usmerjenih sankcijah prizadevata za vključitev priporočil Parlamenta, kot so opredeljena v njegovih resolucijah in drugje;
30. pozdravlja uvrstitve na seznam v letu 2021 v okviru globalnega režima sankcij EU na področju človekovih pravic; poziva Svet, države članice in ESZD, naj razvijejo strategijo za izboljšanje vzajemnega delovanja med globalnim režimom sankcij EU na področju človekovih pravic in geografskimi režimi sankcij, zlasti z boljšo uporabo globalnega režima sankcij EU na področju človekovih pravic za boj proti kršitvam, ki jih ni mogoče neposredno povezati z državo, na primer v primerih, ko plačanci kršijo človekove pravice na ozemljih, ki niso pod vladnim nadzorom, ali v čezmejnih primerih, kot je trgovina z ljudmi;
31. je zelo zaskrbljen glede namernih politik nekaterih držav, ki izvajajo aretacije, samovoljno pridržanje in sodni pregon tujcev, tudi državljanov EU, na podlagi izmišljenih obtožb za propagandne namene ali da bi zapornike uporabile kot sredstvo v mednarodnih pogajanjih in izmenjavah ali za izvajanje političnega pritiska, ter obsoja takšne politike; poudarja, da je izvajanje takšne politike dejanje jemanja talcev v smislu Mednarodne konvencije proti jemanju talcev; poziva Komisijo, ESZD in države članice, naj sprejmejo ukrepe za preprečevanje takšnih dejanj in naj državljane EU, zlasti tiste z dvojnim državljanstvom, opozorijo na nevarnost aretacije med obiskom nekaterih držav; poziva Svet, naj razmisli o uporabi omejevalnih ukrepov v okviru globalnega režima sankcij EU na področju človekovih pravic zoper osebe ali subjekte, odgovorne za samovoljne aretacije ali pridržanje državljanov EU kot „talcev države“;